medieval-data/medieval-letters huggingface dataset:
CCCXXI.  Monasterium S. Mariae in Arena Vratislaviense confirmat.   (Anno 1148, Oct. 19.)  [STENZEL,  Scrip. R. Sil.,  II, 164.] CCCXXII.  Ad Joannem electum Placentinum.   (Anno 1148, Nov. 9, not.) [MURATORI,  Rer. Ital. Script.,  II, I, 208.]
Author: Eugenius III
Date:  [et a tua] [praeparata.] [a nobis]

EUGENIUS episcopus, servus servorum Dei, dilecto filio JOANNI Placentino electo, salutem et apostolicam benedictionem.

Nobis non exstat incognitum, et tua non credimus excidisse memoria, quod tam per litteras nostras Placentinae Ecclesiae, quam viva voce te praesente dedimus in mandatis, ut proxime praeterita S. Lucae festivitate nostro te conspectui praesentari, ven. fratri Moisi Ravennati archiepiscopo respondere, et quod dictaret justitia exsequi, praepara . . . Verum quia praefato termino ad nostram venire praesentiam, vel responsales litteras transmittere, quae aliquam rationabilem causam ostenderent, subterfugisti, praedecessorum nostrorum privilegiis, et scriptis eorum, et nostris diligenter inspectis, communicato fratrum nostrorum consilio, judicavimus, ut tu, et successores tui Placentini electi a Ravennate archiepiscopo tanquam metropolitano proprio consecrationem sine contradictione suscipiant, et ei obedientiam et reverentiam sine molestia difficultatis exhibeant. Per praesentia itaque scripta mandamus, atque praecipimus, quatenus usque ad octavas Epiphaniae praefatum fratrem Ravennatem archiepiscopum adeas, et ab eo tanquam metropolitano proprio consecrationem accipias; quod si non feceris ex nunc te ab administratione Ecclesiae Placentinae suspendimus. Datum Pisis, V Idus Novembris.
CCCXXIII.  Clerum populumque Placentinum jubet metropolitae, archiepiscopo Ravennati, parere.   (Anno 1148, Nov. 9.) [  Ibid.  ]
Author: Eugenius III
Date:  [irata]

EUGENIUS episcopus, servus servorum Dei, dilectis filiis clero et populo Placentino, salutem et apostolicam benedictionem.

Sicut obediens per obedientiam virtutum custodiam tenet; ita inobediens per inobedientiam peccatorum cumulum introducit. Est enim quasi peccatum ariolandi, repugnare, et velut scelus idololatriae est nolle acquiescere. Per praesentia itaque scripta mandamus atque praecipimus, quatenus ven. fratri nostro Ravennati archiepiscopo, tanquam metropolitano vestro, obedientiam et reverentiam deferatis, ne super vos querela ad nostras aures pervenire debeat, et nos inobedientiam vestram punire districtius compellamur. Datum Pisis, V Idus Novembris.
CCCXXV.  Privilegium pro ecclesia S. Mariae Lunensi.   (Anno 1148, Nov. 11.) [UGHELLI,  Italia sacra,  I, 845.]
Author: Eugenius III

EUGENIUS episcopus, servus servorum Dei, ven. fr. GOTIFREDO Lunensi episcopo, ejusque successoribus canonice institutis, in perpetuum.

In eminenti sedis apostolicae specula disponente Domino constituti, et injuncto nobis apostolatus officio fratres nostros episcopos debemus diligere, et Ecclesiis sibi a Deo commissis suam justitiam conservare. Eapropter, ven. frater noster in Christo Gotifrede episcope, tuis justis postulationibus debita benignitate gratum impertientes assensum, B. Dei Genitricis semperque virginis Mariae ecclesiam de Luna, cui Deo auctore praeesse dignosceris, sub B. Petri nostraque protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum, oblatione fidelium, seu aliis justis modis, praestante Domino, poterit adipisci, firma tibi, tuisque successoribus, et illibata permaneant. In quibus haec propriis nominibus duximus exprimenda: Plebem S. Stephani de Unsilia cum capella de Vallechia, et aliis capellis suis, plebem S. Viti de Castello Agnulfii, plebem de Massa, plebem de S. Vitale, plebem S. Laurentii de monte Libero, plebem de Carraria, plebem S. Mariae de Sarzana, plebem S. Andreae de Sarzana, plebem S. Stephani de Cerreto, plebem de S. Venerio, plebem de S. Vectiano, plebem de Marnasco, plebem S. Petri de portu Veneris, plebem de Ceula, plebem de Rubiano, plebem de Cornia, plebem de Pignone, plebem S. Andreae de Castello, plebem de Bollano, plebem S. Petri de Castello, plebem S. Laurentii, plebem de Offlano, plebem S. Cypriani de Capite pontis, plebem de Viano, plebem de Soleria, plebem S. Pauli, capellaniam S. Mariae de Pugnano, ecclesiam S. Margaritae de Castro Verucula, ecclesiam S. Michaelis de Saxo Albo, plebem de S. Crispiano, plebem de Venelia, plebem de Bagnione, plebem de Vico, plebem de Tarano, plebem S. Cassiani de Verteola, plebem de Vigniola cum omnibus capellis suis, quas juste et canonice possidetis. Decernimus vero, ut nulli hominum liceat praefatam ecclesiam temere perturbare, aut ejus possessiones auferre, aut ablatas retinere, minuere, aut aliquibus fatigationibus, vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. Amen, amen, amen. Ego Eugenius Catholicae Ecclesiae episcopus. Conradus Sabinus episcopus. Odo diaconus card. S. Georgii ad Velum Aureum. Gregorius diaconus card. Sancti Angeli. Octavianus diac. card. S. Nicolai in Carcere Tulliano. Joannes diaconus card. Sanctae Mariae Novae. Ubaldus presb. card. tituli SS. Jo. et Pauli. Guido diaconus S. Laurentii, et Damasi presb. card. Julius presb. card. S. Marcelli. Datum Pisis per manum Guidonis, S. R. E. diaconi card. et cancellarii, III Idus Nov., ind. XII, Incarn. Dom. anno 1148, pontif. vero D. Eugenii papae III an. IV.
CCCXXIX.  Ad Antissiodorensem, et Suessionensem episcopos et abbatem Sugerium.--De electione episcopi Atrebatensis.   (Anno 1148.) [MANSI,  Concil.,  XXI, 644.]
Author: Eugenius III

EUGENIUS episcopus, servus servorum Dei, venerabilibus fratribus H. Antissiodorensi, G. Suessionensi, episcopis, et dilecto filio suo abbati S. Dionysii SUGERIO, salutem et apostolicam benedictionem.

Dilectus filius noster L. Atrebatensis archidiaconus ad nostram praesentiam veniens, quod de filio nostro magistro H. factum est longe aliter nobis et fratribus nostris exposuit, quam per Adam et socios ejus ipsius Ecclesiae canonicos fuerat nuntiatum. Significavit enim quod quidam Atrebatenses canonici ipsum filium nostrum magistrum H. in Atrebatensem episcopum contra sanctorum Patrum statuta post appellationem, quae ad nos eis praesentibus et audientibus facta est, eligere praesumpserunt. Ideoque per praesentia scripta vobis mandamus, quatenus, utraque parte ante vestram evocata praesentiam, allegationes hinc inde diligentius audiatis; et si hoc verum esse constiterit, electionem ipsam, appellatione remota, cassetis. Praeterea quoniam, sicut ex relatione praedicti filii nostri L. et sociorum ejus accepimus, post appellationem ad nos factam sunt suis redditibus spoliati; nihilominus vobis praesentium auctoritate mandamus, ut eis ablata cum integritate restitui faciatis. Datum Pisis.
CCCXXXI.  Mundiburdium papale datum monasterio Scotorum ad Sanctum Jacobum Ratisbonae.   (Anno 1148, Nov. 29.) [RIED,  Cod. diplom. Ratisbon.,  I, 219.]
Author: Eugenius III

EUGENIUS episcopus, servus servorum Dei, dilectis filiis CHRISTIANO abbati monasterii Sancti Jacobi Ratisponen. ejusque fratribus tam praesentibus quam futuris, regularem vitam professis, in perpetuum.

Quoties illud a nobis petitur quod rationi et honestati convenire videtur, animo nos decet libenti concedere et petentium desideriis congruum impertiri suffragium. Eapropter, dilecti in domino filii, vestris justis postulationibus clementer annuimus, et praedecessoris nostri felicis memoriae papae Calixti vestigiis inhaerentes, monasterium ipsum, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus, statuentes ut ordo monasticus in eodem monasterio institutus secundum beati Benedicti regulam futuris ibidem temporibus inviolabiliter conservetur. Praeterea quaecunque bona, quascunque possessiones idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu etiam aliis justis modis Deo propitio poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre vel ablatas retinere, minuere seu quibuslibet vexationibus fatigare; sed omnia integra conserventur eorum pro quorum gubernatione et sustentatione concessa sunt, usibus omnimode profutura, salva Ratisponensis episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit reatum suum, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat: cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Datum Sene per manum Guidonis, sanctae Romanae Ecclesiae diac. card. et cancellarii, III Kal. Decembris, indictione XII, Incarnationis Dominicae anno 1148, pontificatus vero domini Eugenii papae III anno quarto.

Notes: ( Plumbum. Eugenius PP. III. )
CCCXXXII.  Ad domnum abbatem Sugerium.--De negotio ecclesiae S. Genovefae.  (Anno 1148?)[MANSI,  Concil.,  XXI, 641.]
Author: Eugenius III

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Quoniam sicut litterarum tuarum nobis inspecta series patefecit, nuntios et litteras tuas ad nostram praesentiam in proximo es transmissurus, qui Sanctae Genovefae negotium nobis plenius aperiant et ostendant, tibi nunc per latorem praesentium non duximus respondendum. Cum vero nuntii tui nobis ipsum negotium plenius intimantes, nostro se conspectui praesentabunt, tunc quod faciendum fuerit auctore Domino faciemus. Interim autem tua dilectio diligenter invigilet, ut quod jam divina gratia, et tuo adjutorio, ex maxima parte perfecimus, destrui nullatenus patiaris.
CCCXXXIII.  Ad Sugerium abbatem.--De ecclesiae S. Genovefae negotio.  (Anno 1148?)[MANSI,  Concil.,  XXI, 642.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Notum sit discretioni tuae quod non ideo venerabilem fratrem nostrum Hug. Antissiodorensem episcopum tibi in denuntiationem sententiae nostrae adjunximus, ut de te aliquatenus diffidere debeamus, cum praeterita et fortia facta futurae constantiae exhibeat argumenta; sed ut Sanctae Genovefae saeculares canonici in te specialiter invidiae causas non habeant exercere, tibi jam dictum fratrem nostrum duximus adjungendum. Tua itaque interest, quatenus taliter in incoepto bono firmus existas, ut sicut religionis plantator videris, ita et conservator ipsius debeas auctore Domino judicari.
CCCXXXIV.  Ad Sugerium abbatem.--Ut Hugoni Victorino expensas ad Romanum iter largiatur; et de negotio ecclesiae S. Genovefae.  (Anno 1148?)[MANSI,  Concil.,  XXI, 642.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

De dilectione tua plurimum confidentes, omnia quae portare consuevit charitas, imponere tibi nullatenus dubitamus. Quia ergo dilectus filius noster Hugo canonicus S. Victoris ad nos rediturus est, benevolentiam tuam rogamus, quatenus ei equitaturam unam et expensas, quae pro ipsa et ejus sessore in reditu sibi sufficiant, largiaris; abbati ac fratribus Sanctae Genovefae ex nostra parte injungas, ut de redditibus decanatus, qui assignari eisdem fratribus debent, viginti quinque libras Proviniensium, quas ad opus ecclesiae a creditoribus suscepisse dignoscitur, eidem Hugoni restituant. Praeterea discretioni tuae notum fieri volumus, quod pro eo ut causae inimicitiarum saecularium clericorum ejusdem ecclesiae contra te minuerentur, venerabilem Hugonem Antissiodorensem episcopum tibi adjunximus, sicut potuisti ex aliarum inspectione litterarum, quas tibi transmisimus, agnovisse.
CCCXXXV.  Ad Wibaldum abbatem et fratres Corbeienses.--Ut nullum apud eos locum Henricus depositus inveniat.   (Anno 1149, Jan. 1.) [MARTEN.  Collect.,  II, 293.]
Author: Eugenius III

EUGENIUS episcopus, servus servorum Dei, dilecto filio WIBALDO abbati et capitulo Corbeiensi salutem et apostolicam benedictionem.

Quantum sit necessarium religiosorum monachorum quieti prospicere, et de ipsorum utilitate sollicite cogitare, anteactum officium, quod in abbatiae regimine gessimus, nos informat, et Creator omnium Deus per hoc quod Mariae causam contra Martham assumpsit, evidentius patefecit. Inde est, quod tranquillitati vestrae in quantum possumus, comitante justitia, prospicere cupientes, venerabilibus fratribus nostris archiepiscopis, episcopis et aliis Ecclesiarum praelatis per regnum Teutonicum constitutis, per apostolica scripta mandavimus, quod quandiu Henricus quondam Corbeiensis abbas, quem dilectus filius noster Thomas bonae memoriae presbyter cardinalis deposuit, in suae pravitatis proposito perduraverit, in suis Ecclesiis nequaquam recipiant, et ipsi adversus vos et monasterium vestrum nullum solatium, nullum sustentamentum impendant. Tua itaque, dilecte in Domino fili Wibalde abbas, interest ut sollicitudinem tuam exerceas, et ita commissos tibi oratione et cura providenti custodias, ut leo quaerens quem devoret, nullam eos dilaniandi occasionem inveniat, quatenus dum religione et honestate decoros, quorum suscepisti curam, reddideris, et praemia labori tuo Dei et hominum mediator, assueta pietate concedat, et in aeterna requie cum suis sanctis faciat gratulari. Vobis autem universis, qui de Corbeiensi collegio estis, per praesentia scripta mandamus ut ejus filii nostri Wibaldi abbatis vestri monita suscipiatis humiliter et servetis, ut in ejus persona Christum videamini, cujus minister est, honorare. Datum Viterbii, Kal. Januarii.
CCCXXXVI.  Radulphi episcopi Hortani et canonicorum Majoris Ecclesiae controversias dijudicat.   (Anno 1149, Jan. 2.) [UGHELLI,  Italia sacra,  I. 736.]
Author: Eugenius III

EUGENIUS episcopus, servus servorum Dei, dilectis filiis LEONI primi Majoris ecclesiae B. Mariae Ortensis, ejusque filiis salutem et apostolicam benedictionem.

Ne oblivionis obscuritas per desuetudinem humanis mentibus ingeratur, quod super causarum litigiis judicatum fuerit, vel decisum scripturae debitae memoriae commendare, ut per hoc secutura posteritas habeat, quod futuris temporibus evidenter agnoscat. Quapropter quae super quaestionibus, quae inter vos et ven. fratrem nostrum Rodulphum episcopum vestrum in nostra praesentia ventilata, et nobis determinata sunt praesentis scripti serie praecipimus adnotari. Juxta itaque Ecclesiae vestrae antiquas consuetudines firmiter statuimus, ut ecclesias, terras, vineas, et oblationes, de quibus quaestio vertebatur, habeatis, et pacifice teneatis, exceptis de quatuor festivitatibus, in quibus episcopus habeat quartam partem de panibus, videlicet in Nativitate Domini, in prima Dominica Quadragesimae, in Pascha, et in Assumptione B. Mariae, in Nativitateque et in Pascha habeat monetam et faciat omnibus vobis procurationem in Coena Domini; insuper habeatis medietatem de publicis poenitentiis, et de sacris, et ordinationibus ubicunque episcopus, et per totum episcopatum fecerit. Cum vero episcopus per festivitates iverit, habeat secum diaconum et subdiaconum et duos alios ex vobis, et quando vadit per comitatum, ducat secum duos de vobis, quos tu, fili prior, et post tuum obitum successores tui ad hoc elegeritis. Praeterea quaecunque alia bona praedictus noster frater episcopus et vos in episcopatu juste et canonice, Domino propitio, poteritis adipisci, vos, et successores vestri cum episcopo, suisque successoribus quiete et communiter de caetero habeatis. Si quis autem contra, etc. Datum Viterbii, quarto Nonas Januarii.
CCCXXXVII.  Ad Hugonem Sancti Augustini monasterii Cantuariae abbatem.   (Anno 1149, Jan. 18.) [Chron. W. Thorn. ap. TWISDEN,  Hist. Angl. Script.,  II, 1808.]
Author: Eugenius III

EUGENIUS episcopus, servus servorum Dei, dilecto in Christo filio HUGONI S. Augustini Cantuariae monasterii abbati, salutem et apostolicam benedictionem.

Antiquus humani generis inimicus his qui se Christi discipulos publicis actibus profitentur, assueta insidiari nequitia non quiescit, sed assidua calliditate laborat, ut animas Creatori omnium servientes in qualibet parte decipiat, et eas in odium Creatoris adducat. Cujus suggestione, cum tu interdicti sententiam quam ex nostro mandato venerabilis frater noster Theobaldus Cantuariensis archiepiscopus promulgavit susciperes humiliter et teneres, fratres tamen tui, monasticae disciplinae consideratione postposita, divina officia, prout in veritate comperimus, celebrarunt. Ne igitur tantus excessus maneat impunitus, et multis aliis tribuatur materia simile committendi, tandiu postquam praesentia scripta susceperis, monasterium cui praesides a divinis praecipimus officiis abstinere, quandiu post interdictum ibi fuerint indebite celebrata. Illos vero qui nostro se conspectui praesentaverunt, satisfactione suscepta, a vinculo excommunicationis absolvimus. Priorem vero et Willelmum qui caput et inventores hujus contumaciae exstiterunt, quos videlicet frater noster archiepiscopus excommunicationis sententia innodavit, ei gratia sedis apostolicae potestatem absolvendi concessimus. Nolumus autem ut pro eo quod ei in hoc facto deferimus, per eum vel per successores suos monasterio Sancti Augustini contra antiquam ejus consuetudinem vel privilegia ab apostolica ei sede concessa gravamen aliquod in posterum inferatur. Porro priorem pro rebellione et contumacia ab officio prioratus suspendimus, ea videlicet ratione, ut nullus absque nostro mandato licentiam habeat eamdem sententiam relaxandi. Alios vero monachos qui participatione excommunicatorum maculam traxerunt, tibi committimus absolvendos. Data Viterbii, XV Kal. Februarii.
CCCXXXVIII.  Bulla pro eremo Fontis Avellani.   (Anno 1149, Jan. 31.) [MITTARELLI,  Annal. Camaldul.,  IX, 28.]
Author: Eugenius III

EUGENIUS episcopus, servus servorum Dei, dilectis filiis SABINO eremi Fontis-Avellani priori ejusque fratribus regularem vitam professis, in perpetuum.

Piae postulatio voluntatis effectu debet prosequente compleri, etc. Eapropter, dilecti in Domino filii, vestris justis postulationibus clementer annuimus, et praedictum locum, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes, ut quascunque possessiones, quaecunque bona ecclesia Sanctae Crucis in praedicto eremo sita impraesentiarum juste et canonice possidet, aut in futurum concessione pontificum, largitate regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. Concedimus vobis ut clericos seu laicos liberos e saeculo fugientes ad conversationem suscipiendi facultatem absque alicujus contradictione liberam habeatis. Praeterea laborum vestrorum quos propriis manibus aut sumptibus colitis, seu de nutrimentis vestrorum animalium nullus omnino a vobis decimas exigere praesumat. Possessiones etiam quas in massa Sorbituli habetis vel in posterum juste poteritis adipisci, sicut B. memoriae praedecessoris nostri papae Leonis privilegio continetur, vobis apostolicae sedis munere roboramus. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus. Datum Viterbii per manus Guidonis sanctae Romanae Ecclesiae diaconi cardinalis et cancellarii, secundo Kal. Februarii, indictione VI, Incarnationis Dominicae anno 1148, pontificatus domni Eugenii papae III anno quarto.
CCCXXXIX.  Privilegium pro monasterio S. Petri Mutinensi.   (Anno 1149, Febr. 8.) [MURATORI,  Antiq. Ital.,  IV, 185.]
Author: Eugenius III

EUGENIUS episcopus, servus servorum Dei, dilectis filiis PLACITO abbati monasterii Sancti Petri, quod foris Mutina situm est, ejusque fratribus tam praesentibus, quam futuris, regularem vitam professis in perpetuum.

Sicut devoti et humiles filii sunt paternae affectionis solatio confovendi, ita rebelles et elati pro delictorum suorum merito puniendi. Inde est quod Mutinensium contumaciam et graves excessus, quos diu contra mandata sedis apostolicae commiserunt, communicato consilio fratrum nostrorum, tam cardinalium quam aliorum episcoporum, Mutinensem Ecclesiam in perpetuum episcopali dignitate privavimus, et ipsius parochiam per vicinos episcopatus divisimus. Monasterium Beati Petri, in quo divino mancipati estis obsequio, in jus et proprietatem sanctae Romanae Ecclesiae reservavimus. Ipsum itaque cum omnibus bonis suis sub Beati Petri et nostra protectione susceptum, praesentis scripti privilegio communimus, statuentes ut quascunque possessiones, etc., in quibus haec nominatim duximus exprimenda: Terram videlicet ipsam in qua idem monasterium constructum est, cum finibus suis, quemadmodum in scriptis vestris continetur. Ecclesiam Sancti Joannis Baptistae, et decimas et sepulturas, quas infra civitatem ex antiquo habetis. Duo molendina cum aquaeductibus suis juxta, civitatem. Ecclesiam Sanctae Mariae de Massa. Ecclesiam Sanctae Mariae de Muniano. Ecclesiam Sancti Geminiani de Saviniano. Ecclesiam Sanctae Mariae de Ambiliano. Ecclesiam Sancti Geminiani de Turre. Ecclesiam Sanctae Mariae juxta Castellum Vetus. Ecclesiam Sanctae Mariae de Silva. Ecclesiam Sancti Michaelis de Palude. Castellum de Adiano cum ecclesiis Sancti Michaelis et Sanctae Mariae. Curticellam quae dicitur Abrica, cum ecclesia Sancti Georgii. Ecclesiam de Alliano. Arcem quae vocatur Cornetulum, cum ecclesia Sancti Martini. Ecclesiam Sancti Michaelis de Sorbetulo. Terram quam habetis in Crespellano, et in curte Pragatuli. Quaecunque praeterea habetis in episcopatibus Regino, Ferrariensi, Veronensi et Paduano. Decernimus ergo ut nulli hominum liceat, etc., salva dioecesanorum episcoporum canonica justitia, etc. Bene valete. Ego Eugenius Catholicae Ecclesiae episcopus subscripsi. Ego Conradus Sabinensis episcopus subscripsi. Ego Ymarus Tusculanus episcopus subscripsi. Ego Hubaldus presbyter cardinalis tituli Sanctae Praxedis subscripsi. Ego In . . . . baldus presbyter cardinalis tituli Sanctorum Joannis et Pauli subscripsi. Ego Jordanus presbyter cardinalis tituli Sanctae Susannae subscripsi. Ego Odo diaconus cardinalis Sancti Georgii ad Velum Aureum subscripsi. Ego Octavianus diaconus cardinalis Sancti Nicolai in Carcere Tulliano subscripsi. Ego Gregorius diaconus cardinalis Sancti Angeli subscripsi. Ego Joannes diaconus cardinalis Sanctae Mariae Novae subscripsi. Datum Viterbii per manum Guidonis Sanctae Romanae Ecclesiae diaconi cardinalis et cancellarii, sexto Idus Februarii, indictione XI, Incarnationis Dominicae anno 1149, pontificatus vero domni Eugenii III papae anno IV.